b'\n_START_ARTICLE_\nLietuvos auk\xc5\xa1toji j\xc5\xabreivyst\xc4\x97s mokykla\n_START_SECTION_\nIstorija\n_START_PARAGRAPH_\nKlaip\xc4\x97dos j\xc5\xabreivyst\xc4\x97s mokykla (dabar Lietuvos auk\xc5\xa1toji j\xc5\xabreivyst\xc4\x97s mokykla) \xc4\xafkurta 1948 m. vasario 25 d. tuometin\xc4\x97s TSRS Ministr\xc5\xb3 Tarybos nutarimu, TSRS \xc5\xbeuvies pramon\xc4\x97s ministerijos ir TSRS auk\xc5\xa1tojo mokslo ministerijos \xc4\xafsakymu  Tai buvo u\xc5\xbedaro tipo sukarinta mokslo \xc4\xafstaiga. Kursantai prival\xc4\x97jo gyventi mokykloje, laikytis grie\xc5\xbeto re\xc5\xbeimo, ne\xc5\xa1ioti uniform\xc4\x85 ir mokykloje, ir u\xc5\xbe jos rib\xc5\xb3. Pirmaisiais metais mokykla netur\xc4\x97jo reikiam\xc5\xb3 kabinet\xc5\xb3, navigacini\xc5\xb3 prietais\xc5\xb3, j\xc5\xabrin\xc4\x97s praktikos, mechanini\xc5\xb3 dirbtuvi\xc5\xb3. Klaip\xc4\x97dos simbolis burlaivis \xe2\x80\x9eMeridianas\xe2\x80\x9c iki 1968 m. yra buv\xc4\x99s mokyklos kursant\xc5\xb3 praktikos vieta._NEWLINE_1991 m. Klaip\xc4\x97dos j\xc5\xabreivyst\xc4\x97s mokykla buvo pavadinta Klaip\xc4\x97dos auk\xc5\xa1tesni\xc4\x85ja j\xc5\xabreivyst\xc4\x97s mokykla (KAJM). Prad\xc4\x97ta rengti specialistus ne tik \xc5\xbevejybos, bet ir visam Lietuvos laivynui. 1996 m. prasid\xc4\x97jo aktyvus mokymo baz\xc4\x97s atnaujinimo ir k\xc5\xabrimo etapas. Per trump\xc4\x85 laik\xc4\x85 buvo pasiekta, kad Lietuvos j\xc5\xabrinink\xc5\xb3 rengimo baz\xc4\x97 atitikt\xc5\xb3 tarptautin\xc4\x97s STCW 95 konvencijos reikalavimus._NEWLINE_1998 m. pavadinta Klaip\xc4\x97dos universiteto J\xc5\xabreivyst\xc4\x97s instituto kolegija, 2001 m. reorganizuota \xc4\xaf Lietuvos j\xc5\xabreivyst\xc4\x97s kolegij\xc4\x85. Kolegija buvo auk\xc5\xa1toji j\xc5\xabrinink\xc5\xb3 mokykla, kurios steig\xc4\x97jas \xe2\x80\x93 LR Vyriausyb\xc4\x97. 2006 m. mokykloje duris atv\xc4\x97r\xc4\x97 modernus J\xc5\xabrinink\xc5\xb3 mokymo centras. 2008 m. Lietuvos j\xc5\xabreivyst\xc4\x97s kolegija \xc5\xa1vent\xc4\x97 60-met\xc4\xaf ir buvo pervadinta \xc4\xaf Lietuvos auk\xc5\xa1t\xc4\x85j\xc4\x85 j\xc5\xabreivyst\xc4\x97s mokykl\xc4\x85. Buvo nuolat modernizuojama mokymo baz\xc4\x97, \xc4\xafrengiami mokymo elektroniniai treniruokliai laivaved\xc5\xbeiams ir laiv\xc5\xb3 mechanikams. 2011 m. \xc4\xafrengtas J\xc5\xabr\xc5\xb3 krovini\xc5\xb3 informacini\xc5\xb3 sistem\xc5\xb3 treniruoklis ir uosto, ir laivybos vadybininkams._NEWLINE_Per daugiau nei 60 met\xc5\xb3 mokykla yra i\xc5\xa1leidusi vir\xc5\xa1 12 t\xc5\xabkst. j\xc5\xabreivyst\xc4\x97s  specialist\xc5\xb3.\n_START_SECTION_\nJ\xc5\xabrinink\xc5\xb3 mokymo centras\n_START_PARAGRAPH_\nAuk\xc5\xa1tojoje j\xc5\xabreivyst\xc4\x97s mokykloje esan\xc4\x8diame J\xc5\xabrinink\xc5\xb3 mokymo centre organizuojami kursai pagal daugiau nei 25 programas. Jos parengtos pagal Tarptautin\xc4\x97s j\xc5\xabr\xc5\xb3 organizacijos (IMO) ir Europos S\xc4\x85jungos direktyv\xc5\xb3 reikalavimus ir yra akredituotos Lietuvos saugios laivybos administracijos. J\xc5\xabrininkams i\xc5\xa1duodami kvalifikaciniai liudijimai pripa\xc5\xbe\xc4\xafstami Tarptautin\xc4\x97s j\xc5\xabr\xc5\xb3 organizacijos nari\xc5\xb3 visame pasaulyje._NEWLINE_Kursai organizuojami naujai \xc4\xafrengtuose treniruokliuose, moderniose auditorijose ir laboratorijose, kuriose naudojama pati naujausia praktiniam mokymui skirta \xc4\xafranga._NEWLINE_Radiolokacin\xc4\x97s navigacijos, radiolokacinio \xc5\xbeym\xc4\x97jimo ir automatinio radiolokacinio \xc5\xbeym\xc4\x97jimo sistemos (ARPA) panaudojimo, tiltelio valdymo, paie\xc5\xa1kos ir gelb\xc4\x97jimo, Elektronini\xc5\xb3 j\xc5\xabrlapi\xc5\xb3 vaizdavimo ir informacijos sistemos (ECDIS) panaudojimo, Globalin\xc4\x97s j\xc5\xabr\xc5\xb3 avarinio ry\xc5\xa1io ir saugos sistemos (GMDSS) pratybos vyksta daugiafunkciniame navigaciniame treniruoklyje NTPRO 5000.'